ส่วนที่ 1

  ข้อมูลสรุป (Executive Summary)

บริษัท สหโคเจน (ชลบุรี) จำกัด (มหาชน) ประกอบธุรกิจเป็นผู้ผลิตและจำหน่ายไฟฟ้าและไอน้ำ
ดำเนินการภายใต้ประกาศของผู้ผลิตไฟฟ้ารายเล็ก (Small Power Producer: SPP)
ซึ่งได้รับสัมปทานประกอบกิจการไฟฟ้าจากกระทรวงมหาดไทย (เปลี่ยนแปลงเป็นกรมธุรกิจพลังงาน
กระทรวงพลังงานตั้งแต่วันที่ 5 ตุลาคม 2545)
โรงไฟฟ้าของบริษัทตั้งอยู่ภายในเขตสวนอุตสาหกรรมเครือสหพัฒน์-ศรีราชา จังหวัดชลบุรี
ใช้เทคโนโลยีพลังความร้อนร่วม (Cogeneration Combined Cycle Technology)
ในการผลิตไฟฟ้าและไอน้ำ โดยใช้ก๊าซธรรมชาติเป็นเชื้อเพลิง
โรงไฟฟ้าระยะแรกของบริษัทมีกำลังการผลิตไฟฟ้ารวม 122 เมกะวัตต์ และไอน้ำรวม 41
ตันต่อชั่วโมง เริ่มจำหน่ายไฟฟ้าได้ตั้งแต่เดือนเมษายน 2542 ภายใต้สัญญาซื้อขายไฟฟ้าจำนวน 90
เมกะวัตต์กับ การไฟฟ้าฝ่ายผลิตแห่งประเทศไทย (กฟผ.) ระยะเวลาสัญญา 25 ปี
และสัญญาซื้อขายไฟฟ้าส่วนที่เหลือและสัญญาซื้อขายไอน้ำกับ บริษัท สหพัฒนา อินเตอร์โฮลดิ้ง จำกัด
(มหาชน) ระยะเวลาสัญญา 15 ปี ต่อมาบริษัทได้ขยายกำลังการผลิตไฟฟ้าอีก 9.8 เมกะวัตต์
และไอน้ำอีก 20 ตันต่อชั่วโมง แล้วเสร็จตั้งแต่เดือนพฤศจิกายน 2545
ทำให้ในปัจจุบันบริษัทมีกำลังการผลิตไฟฟ้ารวมทั้งสิ้น 131.8 เมกะวัตต์
และมีกำลังการผลิตไอน้ำรวม 61 ตันต่อชั่วโมง
ทั้งนี้การจำหน่ายไฟฟ้าและไอน้ำภายในเขตสวนอุตสาหกรรมเครือสหพัฒน์-ศรีราชา บริษัท สหพัฒนา
อินเตอร์โฮลดิ้ง จำกัด (มหาชน) เป็นผู้ดำเนินการจำหน่ายต่อให้กับโรงงานอุตสาหกรรมต่างๆ
ซึ่งเป็นบริษัทในกลุ่มสหพัฒน์ทั้งหมด

ในปี 2545 และปี 2546 บริษัทมีรายได้รวมเท่ากับ 1,925.37 ล้านบาท และ 2,051.07
ล้านบาท ตามลำดับ รายได้หลักของบริษัทมาจากการจำหน่ายไฟฟ้าและไอน้ำ โดยในปี 2546
บริษัทมีรายได้จากการจำหน่ายไฟฟ้าให้ กฟผ. คิดเป็นร้อยละ 68.85 ของรายได้รวม
และมีรายได้จากการขายไฟฟ้าและไอน้ำให้บริษัท สหพัฒนา อินเตอร์โฮลดิ้ง จำกัด (มหาชน)
คิดเป็นสัดส่วนร้อยละ 26.03 และ 5.04 ของรายได้รวม ตามลำดับ
รายได้จากการจำหน่ายไฟฟ้าและไอน้ำของบริษัทมีการเติบโตอย่างต่อเนื่อง
เป็นผลมาจากการปริมาณการขายที่สูงขึ้นตามการขยายตัวของการใช้ไฟฟ้าของโรงงานในสวนอุตสาหกรรม
รวมทั้งการเพิ่มขึ้นของอัตราค่าพลังงานไฟฟ้าที่ขายให้กฟผ.
ราคาก๊าซธรรมชาติที่สูงขึ้นซึ่งเป็นไปตามสูตรคำนวณค่าพลังงานไฟฟ้าตามสัญญาซื้อขายที่มีกับ กฟผ.

ในปี 2545 และในปี 2546 บริษัทมีต้นทุนขายเท่ากับ 1,476.24 ล้านบาท และ 1,519.07
ล้านบาท ตามลำดับ
การเปลี่ยนแปลงของราคาก๊าซธรรมชาติซึ่งเป็นส่วนประกอบที่มากที่สุดของต้นทุนขาย
ส่งผลกระทบอย่างมีนัยสำคัญต่อต้นทุนการผลิตไฟฟ้าของบริษัท
อย่างไรก็ตามเนื่องจากค่าพลังงานไฟฟ้าตามสัญญาที่ทำกับลูกค้าทั้งหมดของบริษัทมีการปรับราคาตามการเปลี่ยนแปลงของราคาก๊าซธรรมชาติ
ทำให้ในที่สุดอัตรากำไรขั้นต้นของบริษัทจะไม่ถูกกระทบมากนัก ในปี 2546
สัดส่วนของต้นทุนขายต่อรายได้รวมปรับตัวลดลงจากร้อยละ 76.79 ในปี 2545 เป็นร้อยละ 74.13
ทำให้กำไรสุทธิของบริษัทสูงขึ้น โดยปี 2546 บริษัทมีกำไรสุทธิ 335.32 ล้านบาท เพิ่มขึ้นร้อยละ
29.38 เมื่อเทียบกับปี 2545
สาเหตุหลักมาจากบริษัทมีการจำหน่ายไฟฟ้าให้กับโรงงานในสวนอุตสาหกรรมเพิ่มขึ้นจากโรงไฟฟ้าส่วนขยายซึ่งเริ่มเปิดดำเนินการในเดือนพฤศจิกายน
2545 ทำให้มีรายได้จากการขายไฟฟ้าและไอน้ำเพิ่มขึ้นจากปีก่อนจำนวน 127 ล้านบาท
นอกจากนี้การเปลี่ยนโครงสร้างเงินกู้ยืมเป็นสกุลเงินบาททั้งหมด
และมีอัตราดอกเบี้ยที่ต่ำกว่าสัญญาเงินกู้เดิม ส่งผลให้สามารถลดดอกเบี้ยจ่ายลง 45.49 ล้านบาท
เมื่อเทียบกับปีก่อน รวมทั้งมีกำไรจากอัตราแลกเปลี่ยน 37.06 ล้านบาท ซึ่งสูงกว่าปี2545 จำนวน
11.10 ล้านบาท

หุ้นสามัญที่เสนอขายแก่ประชาชนในครั้งนี้เป็นหุ้นสามัญเพิ่มทุนของ บริษัท สหโคเจน (ชลบุรี) จำกัด
(มหาชน) จำนวน 135,000,000 หุ้น ในราคาหุ้นละ 3.20 บาท มีมูลค่าการเสนอขาย
(ภายหลังหักค่าใช้จ่ายการจองซื้อและการจัดสรร) ประมาณ 420 ล้านบาท
โดยบริษัทมีวัตถุประสงค์ที่จะนำเงินที่ได้จากการออกหุ้นสามัญมาลงทุนในโครงการโรงไฟฟ้าส่วนขยายซึ่งมีขนาดกำลังการผลิต
44 เมกะวัตต์